b'\n_START_ARTICLE_\nN\xc3\xbcrnbergin mestarilaulajat\n_START_SECTION_\nOopperan synty\n_START_PARAGRAPH_\n\xe2\x80\x9dMestarilaulajat\xe2\x80\x9d olivat 1400- ja 1500-luvun Saksassa el\xc3\xa4neit\xc3\xa4 laulun harrastajia. Heill\xc3\xa4 oli tapana muodostaa kaupunkeihin erityisi\xc3\xa4 mestarilaulajien kiltoja, joissa m\xc3\xa4\xc3\xa4riteltiin "oikeaoppisen" laulun s\xc3\xa4\xc3\xa4nn\xc3\xb6t. Suurin osa mestarilaulajista oli k\xc3\xa4sity\xc3\xb6l\xc3\xa4isammatin harjoittajia, mutta joukkoon saattoi kuulua my\xc3\xb6s pappeja, opettajia ja oikeusoppineita. N\xc3\xbcrnbergil\xc3\xa4ist\xc3\xa4 Hans Sachsia (1494\xe2\x80\x931567) pidet\xc3\xa4\xc3\xa4n Saksassa kaikkien aikojen suurimpana mestarilaulajana._NEWLINE_Wagner suunnitteli mestarilaulaja-aiheista oopperaa jo 1840-luvulla. Varsinaiseen ty\xc3\xb6h\xc3\xb6n h\xc3\xa4n ryhtyi kuitenkin vasta 1860-luvulla: libretto valmistui vuosina 1861\xe2\x80\x931862, ja musiikin h\xc3\xa4n s\xc3\xa4velsi vuosina 1862\xe2\x80\x9366._NEWLINE_N\xc3\xbcrnbergin mestarilaulajat on koomisuudestaan huolimatta eritt\xc3\xa4in vahva kulttuuripoliittinen kannanotto. Oopperan sankari Walther haluaa uudistaa lauluperinteit\xc3\xa4, mutta saa tyrm\xc3\xa4\xc3\xa4v\xc3\xa4n vastaanoton ahdasmielisilt\xc3\xa4 ja typerilt\xc3\xa4 kriitikoilta. Lopulta kuitenkin Saksan kansa asettuu Waltherin tueksi ja kriitikot joutuvat h\xc3\xa4pe\xc3\xa4\xc3\xa4n. (Jos nimen \xe2\x80\x9dWalther\xe2\x80\x9d tilalle vaihtaa nimen \xe2\x80\x9dWagner\xe2\x80\x9d, oivaltaa lukija t\xc3\xa4m\xc3\xa4n oopperan tarkoituksen s\xc3\xa4velt\xc3\xa4j\xc3\xa4n toivomalla tavalla.)\n_START_SECTION_\nMusiikki\n_START_PARAGRAPH_\nN\xc3\xbcrnbergin mestarilaulajat on Wagnerin ainoa koominen ooppera. Sen esitt\xc3\xa4minen kest\xc3\xa4\xc3\xa4 noin nelj\xc3\xa4 ja puoli tuntia (v\xc3\xa4liaikojen kanssa enemm\xc3\xa4n)._NEWLINE_Oopperan mahtipontista alkusoittoa esitet\xc3\xa4\xc3\xa4n usein konserteissa, oopperasta irrallaan.\n_START_SECTION_\nSynopsis\n_START_PARAGRAPH_\nNuori ritari Walther von Stolzing rakastuu Evaan, kultasepp\xc3\xa4 Pognerin tytt\xc3\xa4reen. Evaa ei kuitenkaan saa vaimokseen, jollei ole erinomainen laulaja. Itse asiassa pit\xc3\xa4\xc3\xa4 olla niin erinomainen laulaja, ett\xc3\xa4 tulee hyv\xc3\xa4ksytyksi mestarilaulajien kiltaan. Lis\xc3\xa4ksi on voitettava mestarilaulajien j\xc3\xa4rjest\xc3\xa4m\xc3\xa4 vuotuinen laulukilpailu._NEWLINE_Walther ottaa haasteen vastaan ja hakee mestarilaulajien killan j\xc3\xa4senyytt\xc3\xa4. P\xc3\xa4\xc3\xa4sykokeessa Walther laulaa hyvin, mutta laulun tyyli ei noudata mestarilaulajien perinteit\xc3\xa4. Ja kun laulun arvostelijana on ahdasmielinen kaupunginkirjuri Beckmesser, tulee Walther hyl\xc3\xa4tyksi. Beckmesserin puolueettomuudenkin laita on v\xc3\xa4h\xc3\xa4n niin ja n\xc3\xa4in, sill\xc3\xa4 my\xc3\xb6s h\xc3\xa4n haluaa voittaa laulukilpailun saadakseen Evan vaimokseen._NEWLINE_Waltherin mahdollisuudet saada Eva n\xc3\xa4ytt\xc3\xa4v\xc3\xa4t huonoilta, mutta onneksi h\xc3\xa4n on ehtinyt tehd\xc3\xa4 laulullaan vaikutuksen mestarilaulajien johtajaan, Hans Sachsiin. Walter vierailee Sachsin luona, ja t\xc3\xa4m\xc3\xa4 lupaa j\xc3\xa4rjest\xc3\xa4\xc3\xa4 Waltherille mahdollisuuden osallistua kilpailuun. Lis\xc3\xa4ksi Sachs kannustaa Waltheria pit\xc3\xa4m\xc3\xa4\xc3\xa4n kiinni omasta perinteit\xc3\xa4 uudistavasta laulutyylist\xc3\xa4\xc3\xa4n. Walther innostuu ja s\xc3\xa4velt\xc3\xa4\xc3\xa4 saman tien todellisen \xe2\x80\x9dmodernin\xe2\x80\x9d mestariteoksen, jonka nuotit j\xc3\xa4\xc3\xa4v\xc3\xa4t toistaiseksi Sachsin haltuun._NEWLINE_Beckmesser vierailee Sachsin luona, n\xc3\xa4kee Waltherin s\xc3\xa4velt\xc3\xa4m\xc3\xa4n laulun nuotit ja luulee niit\xc3\xa4 Sachsin s\xc3\xa4velt\xc3\xa4miksi. Beckmesser ajattelee, ett\xc3\xa4 jos h\xc3\xa4n laulaa maineikkaan Sachsin s\xc3\xa4velt\xc3\xa4m\xc3\xa4n laulun, h\xc3\xa4n ei voi h\xc3\xa4vit\xc3\xa4. Niinp\xc3\xa4 h\xc3\xa4n pyyt\xc3\xa4\xc3\xa4 Sachsilta lupaa laulun esitt\xc3\xa4miseen kilpailussa ja Sachs suostuu._NEWLINE_Kansa kokoontuu seuraamaan laulukilpailua. Tunnelma on ensin riehakas, sitten vakavan juhlallinen. Beckmesser on ensimm\xc3\xa4inen kilpailija. H\xc3\xa4nell\xc3\xa4 on ollut suuria vaikeuksia saada tuntumaa Sachsin s\xc3\xa4velt\xc3\xa4m\xc3\xa4\xc3\xa4n lauluun, joka poikkeaa tyylilt\xc3\xa4\xc3\xa4n kaikista Sachsin aiemmista lauluista. H\xc3\xa4n kun ei edelleenk\xc3\xa4\xc3\xa4n tied\xc3\xa4, ett\xc3\xa4 oikea s\xc3\xa4velt\xc3\xa4j\xc3\xa4 on modernisti Walther. Beckmesser laulaa siis t\xc3\xa4ysin nuotin vierest\xc3\xa4 ja tulee julkisesti n\xc3\xb6yryytetyksi._NEWLINE_Sitten on Waltherin vuoro. H\xc3\xa4n esitt\xc3\xa4\xc3\xa4 saman laulun kuin Beckmesser, ja h\xc3\xa4nen tulkintansa on niin kaunis, ett\xc3\xa4 h\xc3\xa4net julistetaan kilpailun voittajaksi. Walther saa Evan. Ooppera p\xc3\xa4\xc3\xa4ttyy kansallismielisiss\xc3\xa4 tunnelmissa, kun kuoro kehottaa Saksan kansaa kunnioittamaan saksalaista taidetta ja saksalaisia taiteilijoita: \xe2\x80\x9dEhrt eure deutschen Meister, dann bannt ihr gute Geister.\xe2\x80\x9d'